Diari Oficial de la Generalitat Valenciana


Sumari del DOGV 4384, del 22-11-2002 (2002/12840)

ORDE de 15 de novembre de 2002, de la Conselleria d'Indústria, Comerç i Energia, per la qual es convoquen el Concurs Europeu del Jove Consumidor i el Concurs de Fotografia del Dia Mundial del Consumidor.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4384

Data del DOGV
:   22-11-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/12458


Data del document
:   15-11-2002

Organisme emissor
:   Conselleria d'Indústria, Comerç i Energia

Tipus de document
:   Ordre

Anàlisi jurídica

 Descriptors 

:   * campanya de sensibilització
    * jove
    * arts visuals
    * distinció honorífica
    * premi cultural
    * consumidor
    * protecció del consumidor

ORDE de 15 de novembre de 2002, de la Conselleria d'Indústria, Comerç i Energia, per la qual es convoquen el Concurs Europeu del Jove Consumidor i el Concurs de Fotografia del Dia Mundial del Consumidor. [2002/X12637]
  
La Comunitat Valenciana ha decidit participar en l'organització del Certamen Europeu del Jove Consumidor de 2003 a Espanya, finançat per la Comissió Europea. Correspon a la Generalitat Valenciana organitzar la fase autonòmica de l'esmentat certamen a fi d'impulsar la informació dels joves estudiants valencians en este camp i procedir a la selecció del representant de la nostra Comunitat. Per a reconéixer l'esforç i la qualitat que implica la participació es vol dotar amb premis als millors treballs presentats.
  
D'altra banda, el 15 de març de cada any se celebra el Dia Mundial del Consumidor i des de fa alguns anys la Direcció General de Comerç i Consum organitza unes exposicions fotogràfiques amb una participació creixent. Per a enguany s'ha estimat convenient dotar amb premis els millors treballs presentats.
  
Per això i en virtut de les facultats que m'atorguen l'article 35 de la Llei 5/1983, de Govern Valencià, i l'article 47 de la Llei d'Hisenda Pública Valenciana,
  
ORDENE
  
CAPÍTOL I
  
Certamen Europeu del Jove Consumidor de 2003
  
Article 1. Convocatòria
  
L'objecte del present capítol és la convocatòria del Certamen Europeu del Jove Consumidor de 2003. Es tracta d'una iniciativa de la Comissió Europea per a fomentar el desenvolupament de continguts sobre l'educació del consumidor en la població compresa entre els 6 i els 18 anys. L'objecte del certamen és l'elaboració de materials i la realització d'un projecte que tracte sobre ?Etiquetatge dels productes- o ?Vida saludable?, destinat a l'educació en consum, que en permeta la posada en comú i el foment de la consciència europeista dels joves.
  
Article 2. Premis
  
1. Els treballs guardonats obtindran els següents premis:
  
- Un premi de 800 euros per a la categoria de 6 a 14 anys.
  
- Un premi de 800 euros per a la categoria de 15 a 18 anys.
  
- Deu premis de 300 euros que es distribuiran indistintament entre les dues categories.
  
2. Per a tots els treballs presentats, que reunisquen els requisits establits en la present convocatòria, s'expedirà un certificat de participació.
  
3. El jurat podrà declarar deserts alguns dels premis.
  
4. Una representació dels grups guanyadors en cada categoria participarà en la fase nacional i les despeses d'assistència aniran a càrrec de la Direcció General de Comerç i Consum.
  
5. Tots els treballs presentats a la fase nacional, juntament amb els seus drets de reproducció, seran propietat de la Comissió Europea.
  
Article 3. Destinataris
  
Podran participar en la convocatòria grups de joves residents a la Comunitat Valenciana, que es troben en edats compreses entre els 7 i els 18 anys, coordinats per un responsable. Els grups hauran d'enquadrar-se, per edats, en una de les dues categories previstes en l'article 2.1.
  
Article 4. Sol·licituds i documentació
  
1. La sol·licitud, subscrita pel coordinador responsable, amb indicació del càrrec o de les funcions i acompanyada de còpia del seu DNI i del llistat dels joves que componen el grup, amb indicació de la data de naixement, i també de l'autorització firmada pels representants legals dels menors, si és el cas, per a participar en el concurs i perquè l'import econòmic del premi corresponent als joves siga pagat al responsable coordinador en nom d'este, es dirigirà a la Direcció General de Comerç i Consum i es presentarà al Registre de la Conselleria d'Indústria, Comerç i Energia, c/ de Colom, 32, codi postal 46689 València, o mitjançant qualsevol altra de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La sol·licitud haurà d'anar acompanyada del projecte realitzat que inclourà el material didàctic elaborat i un dossier descriptiu en el qual s'incloga almenys:
  
- Llista de documents utilitzats i persones consultades.
  
- Memòria de com es realitzà el treball.
  
- Evidències, en forma de reportatge fotogràfic, del desenvolupament del treball i de la seua presentació a uns altres grups.
  
- Avaluació de l'impacte de l'activitat als grups als quals s'ha presentat.
  
- Valoració sobre el projecte i l'experiència adquirida pels participants.
  
3. Podrà utilitzar-se qualsevol suport didàctic: cartells, fullets, vídeos, CD-ROM, murals, fitxes, jocs, articles de premsa, programes de ràdio o televisió, etc., sempre que puguen ser enviats o vists a través d'Internet; per la qual cosa el treball elaborat haurà de presentar-se en suport magnètic o amb indicació de la pàgina web on es trobe ubicat.
  
4. El termini per a la presentació dels treballs, que hauran de desenvolupar-se en l'exercici 2003, començarà el 7 de gener i acabarà el 30 d'abril de 2003. No obstant això, a aquells grups que realitzen una inscripció prèvia abans del 31 de gener de 2003 se'ls trametrà documentació didàctica per a l'elaboració del treball.
  
5. La presentació dels treballs comporta l'acceptació expressa de totes les bases de la present convocatòria.
  
Article 5. Procediment per a la concessió dels premis
  
1. Els treballs presentats seran examinats i avaluats per un jurat constituït per:
  
- Tres representants de la Direcció General de Comerç i Consum designats pel director general, que n'inclourà el nomenament del president.
  
- Un representant de la Direcció General d'Ordenació i Innovació Educativa i Política Lingüística.
  
- Actuarà com a secretari del jurat, amb veu i sense vot, un funcionari de l'Àrea de Consum.
  
2. Per a la selecció dels treballs amb dret a premi, el jurat tindrà en compte els següents criteris:
  
- Nivell de qualitat i adequació del treball preparatori.
  
- Qualitat del material didàctic elaborat.
  
- Originalitat del treball.
  
- Acreditació de la presentació efectiva del producte acabat a tanta gent jove i adulta com haja sigut possible.
  
3. El jurat tindrà facultats per a resoldre tots els dubtes que apareguen en la interpretació de les bases.
  
4. El jurat elevarà la seua decisió al conseller d'Indústria, Comerç i Energia, qui resoldrà l'atorgament dels premis. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
CAPÍTOL II
  
Concurs de Fotografia del Dia Mundial del Consumidor
  
Article 6. Convocatòria
  
1. L'objecte del present capítol és la convocatòria de l'XII Concurs de Fotografia del Dia Mundial del Consumidor de l'any 2003.
  
2. En la present convocatòria s'establixen dues categories:
  
- Seguretat dels productes.
  
- Tema lliure relacionat amb el consum.
  
3. Les fotografies han de ser inèdites.
  
Article 7. Premis
  
Els premis en cada una de les categories seran els següents:
  
- Primer premi: 600,00 euros i diploma.
  
- Segon premi: 300,00 euros i diploma.
  
- Tercer premi: 150,00 euros i diploma.
  
Article 8. Destinataris
  
Hi podran participar les persones majors de setze anys residents a la Comunitat Valenciana.
  
Article 9. Presentació de treballs
  
1. Les sol·licituds, acompanyades de còpia del DNI i, quan calga per a acreditar la seua residència a la Comunitat Valenciana, del corresponent certificat d'empadronament, es dirigiran a la Direcció General de Comerç i Consum i es presentaran en sobre tancat al Registre de la Conselleria d'Indústria, Comerç i Energia, c/ de Colom, 32, codi postal 46759 València, o mitjançant qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb la identificació Concurs de Fotografia del Dia Mundial del Consumidor.
  
2. Podrà aportar-se un màxim de tres fotografies per autor per a cada una de les categories. De cada una de les fotografies es presentaran tres originals.
  
3. Les fotografies hauran de tenir una grandària de 18x24 o 20x25 cm.
  
4. Cada autor identificarà totes les seues obres amb un sol lema, el qual constarà en el dors de cada una de les fotografies presentades.
  
5. S'aportarà, també, declaració responsable de l'autor sobre el caràcter inèdit de les fotografies presentades.
  
6. El termini per a la presentació dels treballs començarà el 7 de gener i acabarà el 20 de febrer de 2003.
  
7. La presentació dels treballs comportarà l'acceptació de les bases de la present convocatòria.
  
Article 10. Procediment per a la concessió dels premis
  
1. Els treballs presentats seran examinats per un jurat constituït per tres representants de la Direcció General de Comerç i Consum i tres persones expertes en fotografia, designades pel director general. La resolució de designació inclourà el nomenament de president i secretari.
  
2. El jurat elevarà la seua decisió al conseller d'Indústria, Comerç i Energia, qui resoldrà l'atorgament dels premis. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
DISPOSICIONS ADDICIONALS
  
Primera
  
1. La concessió dels premis previstos en esta orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2003.
  
2. Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que s'ha establit en la Llei de Pressupostos de la Generalitat Valenciana per a l'any 2003, mitjançant orde de la Conselleria d'Indústria, Comerç i Energia es faran públics les línies de crèdit i l'import global màxim destinat a la concessió dels premis previstos en la present disposició.
  
Segona
  
Qualsevol alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, a allò que establixen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada llei.
  
DISPOSICIONS FINALS
  
Primera
  
La Conselleria d'Indústria, Comerç i Energia es reserva el dret de publicar els treballs premiats en el Certamen Europeu del Jove Consumidor, durant el temps màxim d'un any comptador des del lliurament del projecte realitzat.
  
Segona
  
Les fotografies premiades quedaran en propietat de la Conselleria d'Indústria, Comerç i Energia, que podrà publicar-les o reproduir-les per si o per tercers.
  
Tercera
  
Es faculta el director general de Comerç i Consum per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present orde.
  
Quarta
  
La present orde entrarà en vigor el sendemà de la seua publicació en el Diari Oficial de la Generalitat Valenciana.
  
València, 15 de novembre de 2002
  
El conseller d'Indústria, Comerç i Energia
  
FERNANDO V. CASTELLÓ BORONAT